SEREMBAN, 26 Februari- Seramai 35 anak Orang Asli teruja berkhatan bersempena Program Sinar Kedewasaanku Siri 2 di bawah kelolaan Bahagian Dakwah Jabatan Hal Ehwal Agama Islam Negeri Sembilan (JHEAINS).  Penyelaras Penggerak Masyarakat Orang Asli Negeri Sembilan (PMOA), Redzuan Ramli berkata sambutan daripasa masyarakat Orang Asli amat menggalakkan meskipun ada daripada mereka bukan beragama Islam.  Program kali ini turut melibatkan seramai 14 anak Orang Asli yang bukan beragama Islam.  "Sebenarnya kita buat ni adalah untuk menarik minat orang bukan Islam. Kalau kita tengok dari segi tahap umur paling muda lima tahun dan paling berusia adalah 18 tahun. Alhamdulillah kita jadikan program ini sebagai program tahunan," kata Redzuan. Penjaga yang ditemui menyatakan anak mereka tidak takut malah teruja untuk berkhatan beramai-ramai.  "Anak saya teruja pada hari ini sebab dapat program macam ni. Kalau boleh tu ada lagi program macam Ini," kata penjaga, Samizah Sarif "Pagi tadi anak saya bangun bersemangatlah dua orang, memang tak takut," menurut seorang lagi penjaga, Mastura Naon.

(35 anak Orang Asli seronok sertai program berkhatan beramai-ramai)


KKD fokus tangani berita palsu, ucapan kebencian

IPOH, 26 Februari- Kementerian Komunikasi dan Digital (KKD) akan terus bekerjasama rapat dengan penyedia perkhidmatan media sosial dalam usaha menangani berita palsu dan ucapan kebencian.Timbalan Menteri KKD, Teo Nie Ching berkata terdapat trend peningkatan dikesan sejak Januari tahun ini dengan 35 kes telah disiasat bawah Akta Komunikasi dan Multimedia 1998.Jelas beliau, agensi bawah KKD seperti Jabatan Penyiaran Malaysia (RTM) dan Jabatan Penerangan juga akan terus bekerjasama dalam menangani masalah tersebut."Jadi salah satu tanggungjawab ataupun amanat yang kami ingatkan agensi-agensi seperti RTM dan Jabatan Penerangan adalah apabila ada berita palsu, mereka perlu segera keluarkan penafian atau betulkan kenyataan itu secepat mungkin, supaya orang ramai ada akses. Kalau mereka celik digital, mereka boleh buat carian bagaimana mereka boleh dapat informasi yang betul" katanya ketika membuat tinjauan di Medan Selera, Stadium Perak di Ipoh.

(Teo Nie Ching turut bersiaran selama 15 minit secara eksklusif di konti Perak FM)

Tambahnya Teo, berita palsu dan ucapan kebencian tidak boleh dibiarkan di media sosial kerana ia mampu menggugat keharmonian masyarakat selain menjadi ancaman kepada negara. Selesai sesi tinjauan, beliau mengadakan lawatan ke Kompleks Sultan Nazrin Muizzuddin Shah.Dalam kunjungan tersebut, Teo mendengar taklimat daripada beberapa agensi bawah kementerian seperti RTM, Jabatan Penerangan, Suruhanjaya Komunikasi Multimedia Malaysia (SKMM) dan Bernama.Beliau turut bersiaran selama 15 minit secara eksklusif di konti Perak FM.


Kerajaan beli 18 pesawat tempur ringan FA-50 dari Korea Selatan

MELAKA, 26 Februari- Kementerian Pertahanan telah memeterai perjanjian bagi pembelian 18 pesawat tempur ringan FA-50 dari Korea Selatan pada Jumaat lalu.  Timbalan Menteri Pertahanan, Adly Zahari berkata, dengan pertambahan asset baharu itu akan dapat meningkatkan kesiapsiagaan ATM dalam menjaga keselamatan negara.

(Timbalan Menteri Pertahanan, Adly Zahari ketika Majlis Pelancaran Pusat Khidmat Rakyat Parlimen Alor Gajah di Durian Tunggal, Alor Gajah, Melaka)

“Jadi kalau kita lihat dengan pembelian ini penghantarannya paling awal pada tahun 2026 jadi dalam tempoh 2 tahun ini kita akan dapat pesawat baru 18 unit jadi memang kita sebenarnya di kementerian pertahanan ini, sentiasa membeli aset-aset yang baharu dan kita tahu walaupun kita ada aset yang lama tetapi aset yang lama itu di selenggara juga untuk pastikan bahawa negara sentiasa dalam keadaan siap siaga," katanya di sini. Perjanjian pembelian pesawat tempur bernilai RM4.08 bilion itu dibuat bersama pengeluar tunggal pesawat Korea Selatan iaitu Korea Aerospace Industries Co (KAI).  Proses penghantaran pesawat berkenaan dijangka bermula pada 2026.  Adly memaklumkan demikian kepada pemberita selepas merasmikan Pusat Khidmat Rakyat Parlimen Alor Gajah di Durian Tunggal, Melaka.


Peningkatan peruntukan Kementerian Pertahanan dalam Belanjawan 2023 disambut baik

DURIAN TUNGGAL, 26 Februari- Peningkatan peruntukan untuk Kementerian Pertahanan dalam Belanjawan 2023 disambut baik kementerian itu.  Timbalan Menterinya, Adly Zahari berkata, keutamaan yang diberi untuk meningkatkan kesiapsiagaan pertahanan dengan menyelenggara dan membeli asset Angkatan Tentera Malaysia (ATM) akan dilaksana dengan sebaiknya.

"Jadi kita akan pastikan bahawa kepercayaan yang diberikan oleh perdana menteri untuk memastikan bahawa kita terus mendapat aset-aset baharu dan kita harap dengan pembangunan dan kelulusan itu kita di kementerian pertahanan akan sedaya upaya punya komitmen untuk pastikan kesiapsiagaan aset-aset kita itu sentiasa berada dalam kedudukan yang sentiasa terjamin dan yang penting adalah keselamatan dan kedaulatan negara sentiasa terjaga," katanya di sini.  Selain itu katanya, peruntukan tambahan bagi menyelenggara Rumah Keluarga Angkatan Tentera merupakan khabar gembira yang sudah lama dinanti sekali gus diyakini akan memberi keselesaan kepada keluarga ATM.  Veteran ATM juga tidak dilupakan dalam Belanjawan 2023 apabila mereka diberi peluang pekerjaan dan kemudahan latihan melalui Program Kerjaya Kedua Veteran ATM yang membantu mereka menambah pendapatan.  Adly yakin peruntukan yang dibentangkan itu akan dapat menjamin kebajikan dan mengupayakan bukan sahaja buat warga ATM malah untuk veteran ATM.  Beliau berkata demikian kepada pemberita selepas merasmikan Pusat Khidmat Rakyat Parlimen Alor Gajah di Durian Tunggal, Melaka.


Karnival Kerjaya Sekijang tawar 4,848 peluang pekerjaan

Segamat, 26 Februari- Sebanyak 4,848 peluang pekerjaan di tawarkan dalam Karnival Kerjaya 'MyFutureJobs' anjuran Pejabat Parlimen Sekijang dan Pertubuhan Keselamatan Sosial (PERKESO). Karnival yang disempurnakan oleh Menteri Kesihatan, Dr. Zaliha Mustafa, merangkap Ahli Parlimen Sekijang, itu turut melibatkan 10 syarikat yang menawarkan pelbagai peluang pekerjaan kepada penduduk setempat.

(Menteri Kesihatan, Dr. Zaliha Mustafa , merangkap Ahli Parlimen Sekijang menyerahkan sumbangan)

Menurut Zaliha, meskipun karnival kerjaya itu kali pertama diadakan, namun sambutan yang diterima sangat menggalakkan. "Saya minta rakyat di sekitar Sekijang mengambil peluang ini terutamanya kepada anak-anak muda agar dapat kembali memberi sumbangan kepada Sekijang. "Ini memang hasrat saya bagi menyediakan peluang pekerjaan apabila menjadi Ahli Parlimen Sekijang dan harap akan ada lebih banyak lagi karnival seperti ini dan lebih banyak penyertaan serta syarikat yang mahu bekerjasama," katanya pada Sabtu. Antara syarikat yang turut serta dalam karnival kerjaya ini ialah 99 Speed Mart Sdn Bhd, Jakel Trading dan Honda Malaysia Sdn Bhd.


MOTAC cadang mohon peruntukan tambahan

KUALA LUMPUR, 26 Februari- Kementerian Pelancongan, Kesenian dan Kebudayaan (MOTAC) bercadang memohon peruntukan tambahan kepada kerajaan bagi membantu agensi-agensi pelancongan mempromosikan produk pelancongan dan merancakkan sektor itu. Menterinya, Datuk Seri Tiong King Sing mengakui terdapat kebimbangan dalam kalangan pemain industri berhubung jumlah peruntukan yang disediakan bagi menyokong pertumbuhan industri pelancongan. "Tahun ini kita dapat RM275 juta untuk melaksanakan promosi pelancongan dan kebudayaan. Bagi peruntukan yang diberi kepada MOTAC, saya ucapkan terima kasih."Memang sebelum itu kita mengharapkan peruntukan lebih besar. Saya akan berbincang dengan Perdana Menteri, kita teliti lagi macam mana boleh dapat pertambahan lagi," kata Tiong kepada media di Majlis Pelancaran Lagu Kempen "Inilah Masanya, Cuti-cuti Malaysia" yang berjudul “Masanya Telah Tiba” di Dataran Merdeka, Kuala Lumpur. Lagu gubahan komposer, Ananth Kumar dan lirik oleh James Boyle itu didendangkan buat kali pertama secara langsung oleh penyanyi Nik Qistina.Slogan “Inilah Masanya” memanifestasikan seruan kepada rakyat Malaysia agar terus memberi sokongan kepada industri pelancongan domestik supaya terus berdaya tahan tatkala berdepan krisis pandemik COVID-19.

(Datuk Seri Tiong Majlis Pelancaran Lagu Kempen "Inilah Masanya, Cuti-cuti Malaysia" yang berjudul “Masanya Telah Tiba”)


Festival Layang-Layang Sedunia potensi lonjak ekonomi setempat

JOHOR BAHRU, 26 Februari- Festival Layang-layang Sedunia Pasir Gudang( FLLSPG) di Johor berpotensi melonjakkan kemakmuran ekonomi setempat di negeri itu.  Menteri Besar, Datuk Onn Hafiz Ghazi berkata acara pelancongan tersebut akan terus diperkasa sebagai salah satu tarikan pelancongan ke negeri itu dengan menarik lebih 300,000 pengunjung dan pelancong dari seluruh pelusuk dunia.

(Presiden Pelayang Malaysia, Datuk A.Rahim Nin)

Sementara itu menurut Presiden Pelayang Malaysia, Datuk A.Rahim Nin, festival kali ke-25 ini disertai 700 peserta kebangsaan dan 109 pelayang antarabangsa memberi limpahan ekonomi kepada 350 penguasa IMS dengan nilai jualan RM23,000. "Sebagai tarikan kepada pelancong tempatan dan pelancong antarabangsa dan dalam masa sama limpahan daripada festival ini sebenarnya memberi peluang kepada lebih 350 pengusaha2 kecil buka gerai dan mereka dapat menjual barang2 mereka," katanya kepada pemberita selepas perasmian FLLSPG oleh Menteri Besar Johor di Bukit Layang-Layang, Pasir Gudang.  Empat negara baharu turut serta buat pertama kali iaitu Republik Czech, Isle of Man, Nothern Ireland dan Tahiti.


Raja Muda Perlis beri penekanan lonjak bidang pendidikan

KANGAR, 26 Februari- Masyarakat perlu sedar bahawa, agenda pendidikan negara tidak boleh dilaksanakan bersendirian tanpa perlu melibatkan pelbagai pihak berkepentingan dalam memastikan pendidikan negara mencapai tahap dan kualiti yang tinggi setanding negara-negara maju yang lain.Kekuatan kerjasama dalam dan luar sekolah khususnya hubungan erat antara sekolah dengan Persatuan Ibubapa Dan Guru (PIBG), orang ramai, agensi kerajaan, swasta, korporat, NGO dan sebagainya dilihat perlu sentiasa dipertingkatkan.

(Raja Muda Perlis,Tuanku Syed Faizuddin Putra Jamalullail)

Titah Raja Muda Perlis,Tuanku Syed Faizuddin Putra Jamalullail, berikutan pendidikan hari ini berdepan dengan pelbagai cabaran termasuklah globalisasi, fenomena sosial serta aspirasi yang perlu dicapai, maka usaha bersepadu perlu dilakukan demi perubahan pemikiran dan pendekatan, sejajar kehendak dan perubahan pendidikan.Demikian titah baginda ketika menyampaikan agihan zakat Majlis Agama Islam dan Adat Istiadat Melayu Perlis (MAIPs) kepada 114 orang asnaf terpilih di Masjid Al-Ridzuan, Kampung Behor Masjid, Kangar.56 daripada penerima adalah dari kalangan anak kariah Kampung Behor Masjid manakala 58 lagi penerima ialah dari kariah Kampung Tok Kaya, dengan Masing-masing menerima sumbangan daripada MAIPs bernilai RM700 setiap seorang.


KPT komited bantu kerajaan capai hasrat Belanjawan 2023

KUALA LUMPUR, 26 Februari - Kementerian Pendidikan Tinggi (KPT) menyambut baik dan menyokong Belanjawan 2023 bertemakan Membangun Malaysia MADANI.Dalam satu kenyataan, KPT komited dalam usaha membantu kerajaan mencapai hasrat Belanjawan 2023 melalui pelaksanaan inisiatif dan program yang memberi manfaat kepada pemegang taruh KPT serta komuniti dan masyarakat.Selain itu, KPT juga menzahirkan penghargaan dengan peruntukan RM15.3 bilion disalur kerajaan bagi agenda pendidikan tinggi negara.Ia bakal membantu fokus utama pada tahun 2023 dengan memperuntukkan RM436 juta bagi membaik pulih infrastruktur di institusi pendidikan tinggi awam (IPTA).

Manakala RM428 juta lagi bakal digunakan bagi memperkasa agenda penyelidikan dalam menjadikan Malaysia sebagai pusat ilmu yang unggul.Peruntukan tambahan RM50 juta untuk melaksanakan penyelidikan translasional kepada penghasilan nyata untuk manfaat kerajaan, komuniti, industri dan akademia.Kesalinghubungan internet di IPTA juga diberi tumpuan dengan peruntukan sebanyak RM35 juta bawah program Malaysian Research & Education Network (MYREN).Di samping itu juga, inisiatif-inisiatif Belanjawan 2023 yang akan menjadi tumpuan KPT termasuk diskaun bayaran balik pinjaman PTPTN selama tiga bulan, permohonan penangguhan bayaran balik kepada peminjam berpendapatan bulanan RM1,800 ke bawah serta pemberian Kredit e-Tunai Belia Rahmah.


Belanjawan 2023 demi kesejahteraan rakyat Malaysia

(Perdana Menteri, Datuk Seri Anwar Ibrahim ketika membentangkan Belanjawan 2023 Malaysia Madani di Dewan Rakyat)

KUALA LUMPUR, 26 Februari - Belanjawan 2023 Malaysia Madani dilihat satu keupayaan untuk menggembleng seluruh kekuatan dan tenaga demi kesejahteraan rakyat Malaysia.Menurut Felo Penyelidik, Pusat Penyelidikan Sumber Manusia Kebangsaan (NHRC), Prof. Dr. Balakrishnan Parasuraman, Ikhtiar Memperkasa Kerjasama Awam-Swasta yang dibentangkan dalam Belanjawan 2023 perlu digerakkan semua pihak khususnya dalam menjana pekerjaan.Beliau menyambut baik hasrat kerajaan melaksanakan model kerjasama institusi pendidikan dengan syarikat swasta dan syarikat berkaitan kerajaan (GLC) bagi mendepani isu ketidakpadanan pekerjaan dan gaji tidak setimpal.

(Felo Penyelidik, Pusat Penyelidikan Sumber Manusia Kebangsaan (NHRC), Prof. Dr. Balakrishnan Parasuraman ditemu bual Berita RTM selepas menjadi tetamu program Naratif Khas)

"Tiba masa industri, kerajaan sebagai fasilitator, institusi pendidikan tinggi ke, politeknik ke, semua kena bekerjasama, bagi graduan yang universiti ke, politeknik yang baru masuk bagi 'pre-employment', selepas keluar terus kita bagi kerja setimpal dengan apa yang dia belajar," kata beliau ketika ditemu bual Berita RTM selepas menjadi tetamu program Naratif Khas di Angkasapuri Kota Media, di sini malam tadi. Tambah beliau pendedahan pra-pekerjaan di awal latihan dapat mengurangkan peratusan ketidakpadanan kerjaya dan berkesan menyelesaikan ketirisan perbelanjaan yang dikeluarkan kerajaan.


Pembinaan jalan, jambatan hubung Bukit Pelandok-Sungai Pelek rangsang ekonomi setempat

SEREMBAN, 25 Februari- Pembinaan jalan dan jambatan bagi menghubungkan Bukit Pelandok, Port Dickson dan Sungai Pelek, Sepang bakal merangsang ekonomi setempat.  Menteri Besar Negeri Sembilan, Datuk Seri Aminuddin Harun berkata ia berikutan dua kawasan peranginan iaitu Port Dickson di Negeri Sembilan serta Pantai Bagan Lalang di Sepang merupakan kawasan tumpuan orang ramai pada hujung minggu.  "Apabila terhubungnya jambatan ini saya yakin kawasan peranginan itu akan bertambah luas, lebih besar dan akan menghubungkan dua tempat yang menjadi tumpuan ini."Dan saya yakin, ini juga akan memberikan satu pembangunan ataupun impak yang lebih positif pada masa akan datang," katanya.

Beliau berkata demikian selepas merasmikan Bengkel Fiqh Al-Mizan dan Pelancaran Inisiatif Guru-Guru Takmir Negeri Sembilan, di sini.Belanjawan 2023 yang dibentangkan Perdana Menteri, Datuk Seri Anwar Ibrahim memperuntukkan RM160 juta bagi membina jalan dan jambatan yang menghubungkan Bukit Pelandok, Port Dickson dan Sungai Pelek, Sepang.  Dalam belanjawan sama, pembinaan Hospital Jelebu turut diberi keutamaan bagi mengurangkan kesesakan di Hospital Utama iaitu Hospital Tuanku Jaafar Seremban (HKTJS) serta dapat meningkatkan kemudahan kesihatan buat masyarakat setempat.


Kediaman separuh kekal hangus dijilat api

KEMAMAN, 25 Februari- Kediaman separuh kekal yang didiami sebuah keluarga hangus dijilat api dalam kejadian kira-kira pukul 10.23 pagi tadi di Kampung Felda Cherul 1, di sini.  Komander Operasi Balai Bomba dan Penyelamat (BBP) Cheneh Baru Mohd Hafiezul Mohamad berkata, cuaca dan angin kencang mengakibatkan kemusnahan hampir 90% dalam kebakaran itu.  Pihaknya yang menerima panggilan pada pukul 10.23 pagi dan terus bergegas ke lokasi kejadian bersama-sama dengan 20 anggota.  Api berjaya dikawal daripada merebak kira-kira satu jam kemudian. Jelasnya, struktur binaan yang diperbuat daripada kayu turut menyebabkan api marak dengan begitu cepat dan kebakaran tersebut berjaya dipadamkan sepenuhnya kira-kira pukul 11.18 pagi.  Operasi pemadaman turut dibantu anggota dari Balai Bomba dan Penyelamat (BBP) Cheneh Baru dan Balai Bomba dan Penyelamat (BBP) Chukai bersama kekuatan 20 orang anggota.Tiada berlaku sebarang kecederaan terhadap mangsa terlibat. Pihak bomba sedang menyiasat punca sebenar kebakaran dan jumlah kerugian dialami mangsa.

(Kediaman separuh kekal musnah dijilat api)


RM1.5 bilion diperuntuk bagi memperkasa pengurusan  hal ehwal Islam

KUALA LUMPUR, 25 Februari- Seluruh warga agensi Islam bawah Jabatan Perdana Menteri (Hal Ehwal Agama) bertekad akan terus melipatgandakan usaha bagi memastikan agensi Islam beroperasi dengan tatakelola yang baik dan penuh integriti. Menurut menterinya Datuk Dr Mohd Na’im Mokhtar ia susulan pengumuman kerajaan memperuntuk RM1.5 bilion menerusi Belanjawan 2023 Malaysia Madani bagi pengurusan pembangunan dan pengimarahan hal ehwal Islam negara. Kerajaan turut bersetuju menaikkan elaun kepada 35,000 guru bagi Kelas Al-Quran dan Fardu Ain (KAFA) sebanyak RM100 kepada RM1,100 dengan peruntukan tambahan lebih RM40 juta.Selain itu, sumbangan khas RM600 akan diberikan kepada imam, bilal, tok siak, noja, marbut, guru KAFA dan guru takmir melibatkan 70,000 orang melibatkan peruntukan lebih RM40 juta.


Bantuan modal perladangan kepada golongan muda

GEORGE TOWN, 25 Februari- Jaminan bantuan modal akan diberikan kepada golongan muda yang terlibat dalam industri perladangan, hasrat itu disuarakan oleh Menteri Pertanian dan Keterjaminan Makanan, Datuk Seri Mohamad Sabu. Beliau berkata, kementeriannya sentiasa memberi galakan kepada golongan itu untuk terlibat dalam sektor perladangan selain menyediakan bantuan modal pusingan. "Golongan muda yang terlibat atau mereka yang telah melaksanakan aktiviti perladangan namun kekurangan modal atau sebagainya akan dibantu. "Ini buka sahaja hal perladangan, malah kerja-kerja pertanian yang akan memberi manfaat kepada diri, keluarga dan masyarakat," katanya kepada pemberita selepas merasmikan Jelajah Agrotourism & Agroyouth di Padang Kota Lama, di sini. Dalam pada itu, Mohamad Sabu menjelaskan permasalahan bekalan telur akan selesai selepas kerajaan melonggarkan permit pengambilan pekerja asing di ladang.  Bagaimanapun, beliau yakin isu tersebut dapat diatasi kerana hampir 200,000 pekerja terlibat dalam sektor perladangan termasuk pertanian buat masa ini.


Belanjawan 2023, liputan internet fokus utama KKD

PUTRAJAYA, 25 Februari- Kementerian Komunikasi dan Digital (KKD) sedia memberi fokus utama kepada kerja menaik taraf serta meningkatkan internet di seluruh negara, menerusi peruntukan Belanjawan 2023.Timbalan Menteri, Teo Nie Ching berkata peruntukan RM725 juta itu bakal digunakan untuk mempercepatkan kerja menaik taraf atau melaksanakan projek ketersambungan digital, terutama di 47 kawasan perindustrian dan kira-kira 3,700 sekolah."Kita nak mempercepatkan lagi pencapaian internet untuk semua kawasan, sebenarnya kita lebih kurang ada 3 hingga 4 kawasan berpenduduk yang tidak dapat liputan internet."Jadi memang ini akan menjadi satu fokus untuk kerja-kerja KKD," katanya.

Beliau berkata demikian kepada media selepas menghadiri program Pemukiman Timbalan-Timbalan Menteri Kerajaan Perpaduan 2023 di Kompleks Seri Perdana Putrajaya.Peruntukan berjumlah RM2.737 bilion yang disalurkan kepada Kementerian Komunikasi dan Digital (KKD) melalui Belanjawan 2023 akan memberi tumpuan kepada inisiatif pendigitalan terutama bagi merealisasikan Dekad Keemasan Ekonomi Digital.


Sambutan Hari Radio Sedunia 2023@Kedahfm, meriah

ALOR SETAR, 25 Februari- Sambutan Hari Radio Sedunia 2023@Kedahfm diadakan serentak dengan Majlis Khatan Perdana berlangsung dengan meriah hari ini dengan kehadiran ramai pengunjung serta peminat radio itu. Sambutan itu diadakan bagi mendekati masyarakat tempatan. Pengarah Penyiaran Kedah Sharimah Abu Bakar berkata sambutan peringkat negeri itu bertemakan radio keamanan melibatkan kerjasama strategik dengan agensi kerajaan iaitu Jabatan Pengangkutan Jalan (JPJ), Polis Diraja Malaysia (PDRM), Angkatan Pertahanan Awam Malaysia (APM), Lembaga Penduduk dan Pembangunan Keluarga Negara (LPPKN) dan Jabatan Bomba dan Penyelamat Negeri Kedah (JBPM). "Tahun lepas kita laksanakan dengan kerjasama agensi luar tetapi kali ini kita bawa sambutan hari radio ke RTM. "Kebetulan cuti sekolah, kita turut adakan aktiviti khatan perdana," katanya di sini. Seramai 32 kanak-kanak menyertai majlis khatan perdana berkenaan.Terdahulu program penamanan pokok turut diadakan sebagai simbolik Sambutan Hari Radio Sedunia @Kedahfm. Menurut Penasihat dan Diplomatik Koporat Konvenita Kedah Datuk Mohamad Shaik Mohammad, "selepas pandemik kita cuba meraikan penduduk di kawasan pedalaman selain memberi tajaan kepada mana-mana agensi yang memerlukan," katanya. Pelbagai aktiviti disediakan termasuk permainan sepak raga, kaunter semakan dan pembayaran saman JPJ dan polis trafik serta jualan gerai makanan termasuk jualan terus dari ladang oleh Lembaga Pemasaran Pertanian Persekutuan (FAMA).

(Sharimah Abu Bakar (tengah) menanam pokok sempena Sambutan Hari Radio Sedunia)


Elaun 9,400 pembantu tabika Kemas naik RM800 bulan depan - Ahmad Zahid

DUNGUN, 25 Februari- Seramai 9,400 pembantu tabika Kemas di seluruh negara bakal menerima kenaikan elaun RM800 sebulan, bermula bulan depan. Timbalan Perdana Menteri, Datuk Seri Dr Ahmad Zahid Hamidi berkata ia merupakan kenaikan tambahan sebanyak RM300, berbanding elaun sedia ada RM500 sebulan.  Menurutnya kenaikan elaun itu juga berbaloi dengan usaha dan peranan dijalankan.  "Kenaikan elaun ini melibatkan tambahan peruntukan RM86.6 juta kepada Kemas. Ia telah diluluskan pada Belanjawan 2023 yang dibentangkan semalam," katanya.

(Datuk Seri Dr Ahmad Zahid Hamidi)

Beliau berkata demikian selepas sesi taklimat kerja di Pejabat Lembaga Kemajuan Terengganu Tengah (Ketengah) di Bandar Al Muktafi Billah Shah, di sini hari ini.Terdahulu, Ahmad Zahid yang juga Menteri Kemajuan Desa dan Wilayah menerima dan menyerahkan Tabung Bencana Gempa Bumi Turkiye-Syria berjumlah RM101,900 daripada Ketengah kepada wakil Kementerian Luar Negeri.


Laluan pejalan kaki berpagar akan dibina, hubung ICQS Padang Besar

PADANG BESAR, 25 Februari- Laluan pejalan kaki berpagar akan dibina sebagai penyelesaian jangka masa pendek selepas jejantas yang menghubungkan Kompleks Imigresen, Kastam, Kuarantin dan Keselamatan (ICQS) Padang Besar ke Stesen Kereta Api berhampiran ditutup sejak September 2020 atas faktor keselamatan. Ia juga bertujuan menghindari isu berkaitan pengembara sering memasuki kawasan keselamatan berkenaan.Proses pembinaan laluan itu berada di fasa akhir dan bakal disiapkan dalam masa empat bulan oleh Perbadanan Aset Keretapi (RAC). Menteri Dalam Negeri Datuk Seri Saifuddin Nasution Ismail berkata pihaknya mengambil kira pembinaan laluan itu selepas mempertimbangkan isu keselamatan pintu sempadan.  "Sementara ini kita selesaikan dulu, sebab memudahkan pengembara. Selepas mereka turun keretapi untuk pergi ke kawasan membeli belah ini mereka kena gunakan kereta sewa selain membayar tambang lebih, sebab perlu buat pusingan hampir lima kilometer," katanya kepada pemberita selepas meninjau laluan berkenaan di Padang Besar, Perlis. Padang Besar menerima lebih satu juta pelancong setahun selepas pendemik COVID-19 dan angka itu dijangka bertambah menjelang penghujung tahun ini.


Selangor rancang perluas Skim Smart Sewa, bantu lebih ramai rakyat miliki kediaman sendiri

GOMBAK, 25 Februari- Selangor merancang memperluaskan Skim Smart Sewa bagi membantu lebih ramai rakyat memiliki kediaman sendiri.Menteri Besar, Datuk Seri Amirudin Shari berkata dalam masa terdekat, pihaknya akan bertemu Kementerian Pembangunan Kerajaan Tempatan (KPKT) bagi membincangkan perkara itu."Saya akan bincang dengan KPKT untuk menilai semua perumahan mereka di sini supaya sistem smart sewa yang kita adakan ini boleh kita lanjutkan dan dikembangkan di perumahan kos rendah yang lain."Kerana terbukti dengan hampir 1,000 rumah ini, kutipannya baik, kadar servis kepada penduduk baik, dari segi kemudahan penduduk juga dapat dijaga kerana fi penyelenggaraan dapat dijamin," katanya.

Beliau berkata demikian selepas merasmikan Jelajah #KitaSelangor Penyayang di Tapak Bazar Ramadan, Taman Melawati, di sini hari ini.Tambah Amirudin, setakat ini, program Skim Smart Sewa mempunyai sebanyak 1,000 rumah dan daripada jumlah itu, 800 keluarga telah mengikuti program berkenaan.Daripada aspek kutipan sewa pula, ia mencecah sehingga 95 peratus walaupun ketika pandemik COVID-19 berlaku.


Belanjawan 2023:KBS jamin proses permohonan oleh NSA dilakukan secara telus

KUALA LUMPUR, 25 Februari-Kementerian Belia dan Sukan (KBS) memberi jaminan proses permohonan peruntukan oleh persatuan sukan kebangsaan (NSA) daripada Belanjawan 2023 akan dijalankan secara telus.Menterinya Hannah Yeoh berkata KBS akan memaparkan segala maklumat dalam laman sesawang mereka, berhubung jumlah dana dipohon serta program yang dilaksanakan NSA, berdasarkan peruntukan diberi.Semalam, Perdana Menteri Datuk Seri Anwar Ibrahim mengumumkan kerajaan akan terus menambah baik program latihan dan kemudahan sukan, untuk manfaat semua atlet termasuk atlet para melalui peruntukan RM324 juta.Mengulas lanjut, Hannah berkata KBS akan menunggu hasil perbahasan daripada Ahli Parlimen, sebelum memuktamadkan perincian peruntukan diberikan kepada pihaknya.Dalam masa sama KBS akan memastikan penyediaan dana geran padanan oleh kerajaan berjumlah RM50 juta dalam Belanjawan 2023 akan dimanfaatkan sebaiknya.

(Menteri Belia Dan Sukan, Hannah Yeoh/Foto RTM)


RM600,000 peruntukan kritikal, turap 72 jalan berlubang

IPOH, 25 Februari- Pihak Majlis Bandaraya Ipoh (MBI) berjaya menurap sebanyak 72 lokasi jalan berlubang di sini, hasil peruntukan kritikal sebanyak RM600,000 yang disalurkan pihak Bahagian Kerajaan Tempatan, Pejabat Setiausaha Kerajaan Negeri PerakIa bertujuan menangani masalah tersebut. Datuk Bandar Ipoh Datuk Rumaizi Baharin dalam satu kenyataan memaklumkan, jalan yang diturap merangkumi enam zon kawasan sekitar Ipoh.  Antara kawasan yang terlibat ialah di Jalan Cetak, Jalan Sungai Pari, Jalan Gerbang Meru Indah, Jalan Gunung Rapat, Jalan Pegoh serta sebahagian jalan-jalan utama yang lain.  Tambahnya lagi, MBI telah menerima banyak aduan berkaitan jalan berlubang dan permukaan yang rosak pada penghujung tahun 2022.  Justeru, peruntukan kritikal tersebut berjaya menangani sebahagian besar masalah jalan berlubang dan memberi impak yang sangat besar kepada penduduk.


Pulau Pinang galak peniaga daftar Menu Rahmah

KEPALA BATAS, 25 Februari- Peniaga di Pulau Pinang digalakkan mendaftar dengan Kementerian Perdagangan Dalam Negeri dan Kos Sara Hidup (KPDN) sekiranya menyediakan Menu Rahmah.  Ia bagi memastikan lebih ramai golongan yang memerlukan tahu lokasi menu berkenaan disediakan. Exco Perdagangan, Industri Dan Pembangunan Usahawan Pulau Pinang Datuk Abdul Halim Hussain berkata setakat ini terdapat 60 peniaga yang telah berdaftar di negeri tersebut.  Bagaimanapun, jelasnya beliau percaya terdapat lebih ramai peniaga yang menyediakan Menu Rahmah itu tetapi tidak berdaftar walaupun ia percuma. "Sebenarnya ramai yang menyediakan Menu Rahmah ini, namun mereka tidak berdaftar dengan KPDN. Pendaftaran ini percuma dan kita meanggalakkan mereka untuk berdaftar. "Jadi kita ada rekod bagi Menu Rahmah yang disediakan di seluruh Pulau Pinang," katanya selepas merasmikan Majlis Pelancaran Menu Rahmah Peringkat Negeri Pulau Pinang di Lotus Bertam, di sini. Dalam majlis tersebut, seramai 20 individu telah menerima sumbangan Bakul Rahmah bernilai RM100.  Manakala, 30 pelajar sekolah dari golongan B40 menendapat sumbangan bantuan persekolahan.


Rakyat sambut baik agenda kerajaan tangani salah guna kuasa dan rasuah

LABUAN, 25 Februari-Usaha menangani amalan rasuah dan membanteras penyelewengan, menjadi antara agenda utama Kerajaan Perpaduan, bagi mereformasi institusi dan tatakelola baik.Ketegasan perkara itu yang diumumkan Perdana Menteri, Datuk Seri Anwar Ibrahim dalam Belanjawan 2023 semalam, disambut baik penduduk Labuan, dalam memerangi habis-habisan gejala itu di negara ini.Salah seorang penduduk yang ditemui, Ismail Ali berkata isu tersebut perlu ditangani dengan bijak dan sistematik, melibatkan jabatan dan agensi penguatkuasa terlibat, seperti pihak LHDN, SPRM dan PDRM."Kami amat setuju pihak-pihak yang berkenaan seperti SPRM, Polis ataupun LHDN bagi membanteras perkara-perkara ini sudah lama berlaku dari dulu lagi. Jadi diharap perkara ini dapat dilaksanakan dengan segera", katanya.Sementara itu, Nor Rossannah Zahari pula berkata rakyat perlu menyokong usaha yang dilakukan kerajaan memandangkan impak negatif amalan rasuah memberi kesan kepada rakyat."Usaha yang dilakukan kerajaan bagi membanteras rasuah bagus agar rakyat tidak terkesan akibat amalan berkenaan. Saya berharap usaha ini mendapat sokongan rakyat dan dilaksanakan segera".Manakala Hapzirah Harpah melihat kerajaan perlu menggubal undang-undang bagi hukuman berat kepada pesalah rasuah."Kerajaan perlu memberi hukuman berat kepada mereka yang terlibat dalam amalan rasuah dan melihat semula Akta Perlindungan Pemberi Maklumat agar mampu menjamin keselamatan saksi", katanya kepada media.Semalam dalam pembentangan Belanjawan 2023, Perdana Menteri, Datuk Seri Anwar Ibrahim dilaporkan berkata Amalan rasuah dan penyelewengan yang bagaikan sudah sistemik telah merosakkan pentadbiran kerajaan sekali gus mencalar imej negara.Tambah Anwar yang juga Menteri Kewangan, kedudukan Malaysia dalam Indeks Persepsi Rasuah (CPI) 2022 merudum ke tangga 61 disebabkan kegagalan membendung rasuah politik.


USIA Labuan taja  Program Khatan beramai-ramai sebagai program dakwah

LABUAN, 25 Februari-Seramai 50 orang kanak-kanak menyertai Program Khatan beramai-ramai, anjuran Pertubuhan Islam Seluruh Sabah (USIA) Bahagian Labuan.Kos berkhatan itu ditanggung sepenuhnya oleh USIA Bahagian Labuan.Ketua USIA Bahagian Labuan, Mohd Ali Asmiran Datuk Seri Mohd Omar Bledram berkata, program itu dilaksanakan setiap tahun sebagai program dakwah."Ini adalah program memang kita laksanakan pada tiap tahun bagi.. salah satu program dakwah kami di Wilayah Persekutuan ini dan ini juga untuk membantu.. ibu bapa mungkin untuk kos-kos berkhatan ini", ujarnya selepas menyempurnakan program itu di perkarangan Klinik Kesihatan Membedai. Dalam pada itu, beliau juga turut menzahirkan penghargaan kepada Jabatan Kesihatan Labuan dan Jabatan Bomba dan Penyelamat (JBPM) Labuan di atas kerjasama yang diberikan, bagi menjayakan perlaksanaan program itu.

(Ketua USIA Bahagian Labuan, Mohd Ali Asmiran Datuk Seri Mohd Omar Bledram/Foto RTM)


Pengambilalihan TVET oleh syarikat besar mampu manfaatkan kedua-dua pihak

KUALA LUMPUR, 25 Februari-Timbalan Perdana Menteri Datuk Seri Dr Ahmad Zahid Hamidi menyambut baik sasaran 50 syarikat terutama daripada syarikat berkaitan kerajaan (GLC), mengambil alih sebahagian atau sepenuhnya operasi institusi TVET.Ini susulan langkah tersebut, akan menguntungkan kedua-dua pihak iaitu GLC dan juga institusi TVET."Ini akan berikan keuntungan kepada pihak swasta yang tidak akan bina pusat latihan baru atau berikan kos tambahan latihan sebaliknya gunakan kos dan peruntukan sedia ada di TVET untuk kendalikan kursus yang bersesuaian kepada tenaga kerja yang diletakkan di syarikat-syarikat berkenaan.Selain itu, beliau turut berpendapat graduan TVET perlu dibayar dengan jumlah gaji yang lebih tinggi selari dengan Had Pendapatan Garis Kemiskinan adalah RM2,208.Beliau menyatakan selepas Temu Bual Eksklusif beliau di Konti Nasional FM di Angkasapuri. Semalam menerusi pembentangan Belanjawan 2023, Perdana Menteri, Datuk Seri Anwar Ibrahim berkata Kerajaan berhasrat mencontohi model Pusat Pembangunan Kemahiran Pulau Pinang secara rintis melibatkan industri Latihan Pendidikan Vokasional dan Teknikal (TVET) Persekutuan dengan sasaran 50 buah syarikat.Menurutnya, syarikat peneraju tersebut akan mengambil alih sebahagian atau sepenuhnya operasi institusi TVET seperti kolej komuniti, institut latihan perindustrian (ILP) dan institut kemahiran belia negara (IKBN) bagi menyediakan program latihan yang memenuhi keperluan mereka.

(Timbalan Perdana Menteri, Datuk Seri Ahmad Zahid Hamidi/Foto RTM)


KDN sambut baik Belanjawan 2023, sasar tingkatkan kebajikan badan penguat kuasa

PADANG BESAR, 25 Februari- Intipati Belanjawan 2023 dilihat memberi manfaat kepada semua sektor dan kementerian apabila menerima beberapa peruntukan yang disifatkan amat membantu.Penghargaan tersebut disuarakan Kementerian Dalam Negeri (KDN), apabila bantuan itu dapat membela kebajikan badan penguat kuasa di bawah setiap kementerian dengan lebih baik.Menterinya, Datuk Seri Saifuddin Nasution Ismail berkata peruntukan baik pulih kuarters polis dan pembinaan aspek fizikal serta logistik di 42 pintu sempadan seluruh negara itu adalah perkara yang sangat dinantikan. Beliau juga akan memastikan peruntukan yang disediakan kerajaan itu tidak disia-siakan. "Jadi, KDN akan komited memastikan semua yang dirancang berjalan dengan baik, kawalan dari segi perjalanan projek supaya buat dan siap, bukan buat dan tertangguh. Itu semua adalah komitmen yang saya dan kepimpinan KDN berikan," kata Saifuddin kepada pemberita RTM selepas membuat lawatan kerja di Padang Besar, Perlis. Selain itu, sebanyak RM2,100 unit kamera badan turut diumumkan sebagai pertambahan daripada peruntukkan sebelum ini yang bernilai RM30 juta.Dalam perkembangan lain, penggunaan portal ‘Foreign Level Demanded Portal’ (FLDP) dilihat dapat membantu industri dalam negara membuat pengambilan pekerja asing dengan lebih holistik.

FLDP ialah portal yang membolehkan kerajaan membuat catatan keperluan pekerja asing dan boleh diakses oleh kesemua negara yang membekalkan buruh asing. Tambah beliau, pengunaan portal itu juga dilihat amat selari dengan prinsip kerajaan yang lebih cekap dan cepat. "Prinsip pengambilan pekerja asing di bawah kerajaan baharu sekarang adalah kita akan kurangkan kos migran, pekerja asing, kos untuk pengambilan pekerja asing dan kita akan cepatkan permohonan. Itu komitmen kita.Selain itu, kita akan beralih kepada digital dalam memenuhi permintaan dan pembekalan. Ini adalah fungsinya," tambah Saifuddin.


Belanjawan 2023 bersifat inklusif, jana pembangunan ekonomi mampan - Saarani

GERIK, 25 Februari- Belanjawan 2023 yang dibentangkan Perdana Menteri, Datuk Seri Anwar Ibrahim disifatkan inklusif untuk semua kategori.  Menteri Besar Perak, Datuk Seri Saarani Mohamad yakin Perdana Menteri telah menilai setiap aspek dalam merangka perbelanjaan tersebut.  Jelas beliau, Belanjawan 2023 dilihat menumpukan pengurangan pinjaman luar di samping menjana pembangunan ekonomi yang mampan.  "Pembentangan Belanjawan 2023 yang dibentang bersifat inklusif. Ia merangkumi setiap lapisan, dari peringkat atasan hingga bawahan. Mungkin ada beberapa kategori yang tercicir tetapi itu bukan sengaja dicicirkan. Barangkali ada perkara yang perlu diambil kira seperti pembangunan usahawan pun disediakan.Peruntukan diturunkan melalui agensi termasuk Amanah Ikhtiar Malaysia (AIM), Tabung Ekonomi Kumpulan Usaha Niaga (TEKUN), Majlis Amanah Rakyat (MARA) dan sebagainya," kata Saarani kepada pemberita RTM selepas merasmikan program Jelajah Usahawan Negeri Perak 2023 Daerah Hulu Perak di Arena Datuk Hasbullah, di sini.Beliau turut menzahirkan kesyukuran dengan peruntukan RM450 juta bagi pembinaan Ibu Pejabat Polis Kontijen (IPK) Perak yang baharu berserta pembinaan kuaters baharu.  Ujar beliau, bangunan IPK Perak itu bakal dibina di Bandar Meru Raya, Ipoh di tanah yang telah disediakan.  Turut diumumkan dalam Belanjawan 2023 iaitu naik taraf Hospital Kuala Kangsar dan sumbangan tunai kepada kerajaan negeri.


HAWANA 2023 sasar kehadiran lebih 5,000 pengamal media

GERIK, 25 Februari-Perak bakal menjadi tuan rumah Hari Wartawan Nasional (HAWANA) 2023 yang dijangka diadakan pada Mei ini. Menteri Besar, Datuk Seri Saarani Mohamad mengesahkan perkara tersebut apabila menerima kunjung hormat Timbalan Ketua Setiausaha (Komunikasi Strategik dan Industri Kreatif) Kementerian Komunikasi dan Digital (KKD), Mastura Ahmad Mustafa bersama persatuan media pada Rabu.Jelas beliau, kerajaan negeri akan terlibat sebagai penganjur bersama bagi program tersebut yang bakal dihadiri lebih 5,000 wartawan meliputi wartawan tempatan dan Asean. "Jadi saya minta Yang Berhormat Setiausaha Kerajaan Negeri akan bersama-sama dengan mereka untuk menjadi urus setia bersama. Insya-Allah kita akan cuba menjayakannya,dan difahamkan Yang Amat Berhormat Perdana Menteri akan hadir jamuan makan malam", ujar Saarani.Tambahnya lagi, penganjuran HAWANA 2023 di Bandar Meru Raya bakal membuka peluang kepada kerajaan negeri bagi mempromosikan Tahun Melawat Ipoh 2023 dan Tahun Melawat Negeri Perak.Beliau ditemui pemberita ketika merasmikan program Jelajah Usahawan Negeri Perak 2023 Daerah Hulu Perak di Arena Datuk Hasbullah, Gerik.

(Menteri Besar Perak, Datuk Seri Saarani Mohamad/Foto RTM)


Belanjawan 2023 Mesra PMKS

JASIN, 25 Februari-Belanjawan 2023 yang dibentangkan semalam oleh Perdana Menteri, disifatkan sebagai belanjawan yang mesra Perusahaan Mikro, Kecil dan Sederhana (PMKS).Menteri Pembangunan Usahawan dan Koperasi (KUSKOP), Datuk Ewon Benedick berkata, ia berikutan kemudahan yang disediakan bukan hanya berbentuk skim pembiayaan malah insentif cukai dan komitmen kerajaan untuk mendigitalkan perusahaan-perusahaan kecil.Beliau juga memberi jaminan segala peruntukkan yang diberikan melalui belajawan berkenaan akan digunakan dengan baik tahun ini sekali gus memberi manfaat kepada komuniti peniaga, penjaja kecil dan PMKS seluruh negara."Melalui pembiayaan dibawah TEKUN, sebantak RM330 juta disediakan khas untuk usahawan wanita dan belia melibatkan sebanyak RM1.7 bilion selain bank Simpanan Nasional terdapat juga beberapa agensi yang membantu PMKS diseluruh negara", ujarnya ketika mengadakan lawatan pada Program Eksplorasi Menteri KUSKOP ke Koperasi Negeri Melaka disini.Ewon turut merakamkan ucapan terima kasih kepada Perdana Menteri atas keprihatinan menurunkan kadar cukai PMKS daripada 17 peratus kepada 15 peratus yang akan memberi penjimatan kepada 150,000 pembayar cukai PMKS.Dalam perkara sama, KUSKOP telah merancang beberapa program baharu bagi membantu peniaga dan penjaja kecil seluruh negara.Antara program tersebut ialah membina dan menaik taraf melibat 3,000 gerai dan kiosk di lokasi tumpuan melibatkan peruntukan bernilai RM50 juta.

(Menteri Pembangunan Usahawan dan Koperasi (KUSKOP), Datuk Ewon Benedick/Foto RTM)


Hanya 21 daripada 15,315 koperasi terlibat sektor ternakan ayam – Ewon

JASIN, 25 Februari-Kementerian Pembangunan Usahawan dan Koperasi (KUSKOP) menggesa lebih banyak syarikat koperasi terlibat dalam sektor agromakanan seperti ternakan ayam dan ruminan bagi membantu menjamin bekalan makanan di negara ini.Menterinya, Datuk Ewon Benedick berkata, sehingga 31 Disember tahun lalu, hanya 21 daripada 15,315 koperasi yang berdaftar di seluruh negara melibatkan diri dalam sektor berkenaan.Beliau berkata, kerjasama semua pihak termasuk media, kementerian berkaitan, kerajaan-kerajaan negeri serta pihak-pihak lain amat diperlukan untuk mencapai hasrat tersebut.Katanya lagi, ketika ini terdapat 20 koperasi sedia ada dan bakal ditubuhkan berminat untuk menceburi sektor agromakanan ini."Kita mahu koperasi-koperasi ini menjadi sebahagian daripada penyelesaian masalah terhadap kekurangan bekalan ayam dan telur yang sering menjadi isu dalam kalangan rakyat hari ini,” katanya.Beliau berkata demikian ketika mengadakan lawatan pada Program Eksplorasi Menteri KUSKOP ke Koperasi Negeri Melaka disini. Dalam pada itu, Ewon berkata, Angkatan Koperasi Kebangsaan Malaysia Berhad (Angkasa) telah mengenalpasti kawasan tanah tertentu untuk menjadi ladang tanaman bijirin yang akan digunakan sebagai bahan makanan kepada ternakan ayam.

(Menteri Pembangunan Usahawan dan Koperasi, Datuk Ewon Benedick)


400 klinik daif akan dinaik taraf, fokus infrastruktur dan peralatan

SEGAMAT, 25 Februari- Kementerian Kesihatan (KKM) mengenal pasti 1, 200 klinik kesihatan yang diklasifikasikan sebagai daif di seluruh negara.  Menterinya, Dr Zaliha Mustafa berkata, daripada jumlah tersebut, 400 klinik daif diberi fokus pada ketika ini, selaras pengumuman Belanjawan 2023 diumumkan semalam.  Jelasnya daripada jumlah itu sebanyak 64 klinik daif dikenalpasti di Johor, melibatkan lapan klinik di Daerah Segamat.  Klinik-klinik tersebut memerlukan kerja naik taraf infrastruktur dan peralatan, selain terdapat beberapa fasiliti sudah berumur lebih 50 tahun.  Keutamaan pemilihan klinik juga akan diteliti pihak kementerian, berdasarkan faktor lokasi.  Selain itu, Dr Zaleha turut memberitahu, Bangunan Tambahan Hospital Segamat, yang mula dibina lima tahun lalu, akan beroperasi 5 Mac ini. "Kementerian setuju menambah peruntukan tambahan berjumlah RM600,000 bagi kerja- kerja pembinaan tempat letak kereta di hospital ini juga, itu adalah antara keutamaan dan ia boleh menempatkan sehingga 422 lot letak kenderaan," katanya dalam satu sidang media di Hospital Segamat. Bangunan melibatkan kos RM90.5 juta itu, dilengkapi 67 katil pesakit di enam jabatan dan unit.


Akta penilaian semula tender kerajaan babitkan projek tebatan banjir dibawa ke Parlimen - Zahid

KUALA LUMPUR, 25 Februari - Satu akta mengenai penilaian semula tender kerajaan yang membabitkan projek tebatan banjir akan dibawa ke persidangan Parlimen akan datang.Ini bagi memastikan proses perolehan dan pemberian tender akan dilaksanakan secara telus.Timbalan Perdana Menteri merangkap Menteri Kemajuan Desa dan Wilayah, Datuk Seri Dr Ahmad Zahid Hamidi berkata pelaksanaan akta itu penting bagi mengelakkan berlakunya ketirisan dan salah guna kuasa dalam proses tersebut.

"Dari segi garis panduan bukan hanya terhadap spesifikasi sesuatu perkhidmatan, produk, kerja tetapi juga dari segi harga dan juga tempoh waktu dan juga dari segi kualiti terhadap perkhidmatan atau juga barangan yang dibekalkan,. "Apa yang penting adalah supaya tidak ada ketirisan disebabkan oleh faktor-faktor yang melibatkan rasuah, keuntungan yang terlalu tinggi atau perkara-perkara yang menyebabkan rakyat terbeban akibat dari tatakelola yang tidak mengikut prosedur baharu yang akan diaktakan ini," katanya kepada pemberita selepas Temu Bual Eksklusif di Konti NasionalFM di Angkasapuri.Semalam, menerusi Belanjawan 2023, Perdana Menteri, Datuk Seri Anwar Ibrahim turut mengumumkan enam projek tebatan banjir akan di tender semula dengan segera selewat-lewatnya Jun nanti.Ini bagi memastikan projek tebatan banjir mencapai matlamat sebenarnya.


Belanjawan 2023, bukti tekad kerajaan utamakan agenda serta dasar murni rakyat

KUCHING, 25 Februari- Timbalan Perdana Menteri, Datuk Seri Fadillah Yusof yakin Belanjawan 2023 Malaysia Madani telah membuktikan tekad Kerajaan Perpaduan dalam menggabungkan agenda serta dasar murni kerajaan itu ke arah mengutamakan semua lapisan rakyat Malaysia terutamanya dalam menjaga hal ehwal Sabah dan Sarawak secara tuntas.Dalam satu kenyataan media, Datuk Seri Fadillah memberitahu peningkatan peruntukan untuk Sabah dan Sarawak dalam Belanjawan 2023 iaitu masing-masing menerima sejumlah RM6.5 bilion berbanding RM5.16 bilion untuk Sabah manakala untuk Sarawak peruntukan RM5.6 bilion berbanding RM4.67 bilion pada 2022 telah membuktikan komitmen kerajaan Persekutuan dalam memperjuangkan kebajikan serta kesejahteraan rakyat di kedua-dua negeri itu.  Ia merangkumi pemerkasaan infrastruktur melalui peruntukan sejumlah RM20 bilion bagi menyegerakan pelaksanaan Lebuh Raya Pan Borneo Sabah dan dan Sarawak serta Sabah Sarawak Link Road, selain fokus terhadap projek jalan utama Sabah Sarawak, jalan di sempadan serta menaik taraf Kompleks Imigresen, Kastam dan Kuarantin (CIQ) di sempadan Sarawak, Sabah dan Kalimantan.

(Timbalan Perdana Menteri, Datuk Seri Fadillah Yusof/BERNAMA)

Tambahnya, rundingan dan pelaksanaan tuntutan Perjanjian Malaysia 1963 (MA63) juga diteruskan menerusi Belanjawan 2023 dan kerajaan telah bersetuju memuktamadkan Pemberian Khas Perkara 112D Perlembagaan Persekutuan bagi Sarawak dengan jumlah pemberian khas sekurang-kurangnya RM300 juta.Selain itu, penyerahan kuasa melulus perolehan projek Persekutuan kepada Jabatan Teknik di Sabah dan Sarawak bagi projek sehingga RM50 juta dijangka memberi impak positif dalam mempercepatkan pembangunan di kedua-dua wilayah tersebut. Jelas beliau lagi, peruntukan dari segi kemudahan kesihatan berjumlah RM1.2 billion daripada kerajaan akan membantu dalam penyelenggaraan 400 buah klinik daif serta 380 buah sekolah daif di Sarawak dan Sabah.


Belanjawan 2023 perkasa KPKT, kukuhkan agenda kesejahteraan rakyat

PUTRAJAYA, 25 Februari- Belanjawan 2023 memperkasakan lagi Kementerian Pembangunan Kerajaan Tempatan (KPKT) untuk meneruskan usaha mengukuhkan agenda kesejahteraan rakyat dalam sektor perumahan, kebombaan, komuniti dan pihak berkuasa tempatan (PBT). Menteri Pembangunan Kerajaan Tempatan, Nga Kor Ming, menyifatkan Belanjawan 2023 sebagai reformis, progresif dan mesra rakyat.Menerusinya KPKT menerima peruntukan RM5.333 bilion berbanding RM5.146 bilion pada 2022, iaitu peningkatan sebanyak 3.63 peratus.Ujarnya, KPKT menyambut baik pembentangan Belanjawan 2023 oleh Perdana Menteri, Datuk Seri Anwar Ibrahim di Dewan Rakyat semalam yang mengetengahkan nilai-nilai MADANI dalam menentukan hala tuju negara, menyemai harapan dan membina keyakinan rakyat.“KPKT komited untuk melaksanakan pelbagai inisiatif yang telah dirangka bagi memperkasa setiap lapisan masyarakat sama ada dari sudut ekonomi mahupun sosial.“Belanjawan 2023 dilihat terus memberi tumpuan kepada agenda daya huni di negara ini,” katanya dalam kenyataan hari ini.

(Menteri Pembangunan Kerajaan Tempatan, Nga Kor Ming/ BERNAMA)

Nga berkata sebanyak 11 inisiatif melibatkan KPKT diumumkan menerusi Belanjawan 2023 antaranya peruntukan RM50 juta bagi penggantian lif usang di Program Perumahan Rakyat (PPR).Turut diumumkan peruntukan RM367 juta bagi pembangunan PPR baharu yang bakal memanfaatkan 12,400 penghuni. Selain itu sebanyak RM30 juta diperuntukkan bagi memperbanyakkan aktiviti berkaitan Matlamat Pembangunan Lestari termasuk RM10 juta untuk menggerakkan program kebun komuniti di peringkat Parlimen sebagai menyokong agenda keterjaminan makanan.Nga berkata pengumuman Belanjawan 2023 jelas menunjukkan bahawa kerajaan serius untuk meletakkan semula Malaysia di landasan yang betul supaya negara boleh bergerak maju ke hadapan. “Pembaharuan dalam Belanjawan 2023 juga adalah bukti keprihatinan kerajaan terhadap cabaran yang dihadapi rakyat dalam membina masa depan yang lebih baik untuk Malaysia,” katanya Beliau berkata Belanjawan 2023 juga akan dapat menyokong pasukan KPKT untuk terus melaksanakan tujuh bidang fokus utama kementerian merangkumi aspek Perumahan, Kerajaan Tempatan, Kemampanan Bandar, Pengurusan Sisa Pepejal serta Perkhidmatan Kebombaan dengan lebih cemerlang, demi kesejahteraan rakyat.


Agong berangkat ke Abu Dhabi, UAE untuk lawatan khas

KUALA LUMPUR, 25 Februari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan berangkat ke Abu Dhabi, Emiriah Arab Bersatu (UAE) untuk lawatan khas selama tujuh hari.Menurut hantaran di Facebook Istana Negara, pesawat khas membawa Seri Paduka dan delegasi mendarat di Lapangan Terbang Antarabangsa Abu Dhabi pada 3.15 petang waktu tempatan (7.15 malam waktu Malaysia), semalam.Keberangkatan tiba Al-Sultan Abdullah disambut Pengerusi Abu Dhabi Crown Prince's Court Sheikh Hamed Zayed Al-Nahyan dan Duta Besar Malaysia ke UAE Datuk Seri Ahmad Fadil Shamsuddin.- BERNAMA

(Al-Sultan Abdullah disambut Pengerusi Abu Dhabi Crown Prince's Court Sheikh Hamed Zayed Al-Nahyan/FB Istana Negara)


(Prof. Dr. Dayang Affizzah ditemu bual RTM)

KUCHING, 25 Februari- Daerah pedalaman di Sarawak, Ba'kelalan antara kawasan yang bakal menerima kemajuan melalui peruntukan Belanjawan 2023.Pensyarah Fakulti Ekonomi dan Perniagaan Universiti Malaysia Sarawak (UNIMAS), Prof. Dr. Dayang Affizzah Awang Merikan berkata pembangunan kawasan itu penting bukan sahaja dalam aspek kemajuan, malah keselamatan negeri.Jelas beliau, dengan adanya penekanan terhadap pembangunan bandar di sempadan, ia bakal mempercepat pembinaan infrastruktur terutamanya jalan raya.

(Ba'kelalan terima kemajuan melalui peruntukan Belanjawan 2023)

Sekali gus menjamin limpahan ekonomi apabila ibu negara baharu Indonesia yang dinamakan Nusantara dibuka nanti."Apabila perkembangan bandar seperti Ba'kelalan itu telah maju, ia akan memajukan juga bandar-bandar di sekeliling dan secara keseluruhan akan memberi kesan domino, "menjangkiti', akan berkembang dari satu bandar ke bandar yang berdekatan."Ini seterusnya akan membangunkan kawasan luar bandar yang berada di sempadan Sarawak dan Indonesia dan pada keseluruhannya memberi pembangunan ekonomi yang pesat kepada Sarawak," kata Dayang Affizzah.


Peruntukan besar kepada Sabah minimumkan kesan peningkatan kos sara hidup

KOTA KINABALU, 25 Februari- Peruntukan besar RM6.5 bilion kepada Sabah bersifat inklusif, berkebajikan dan prihatin rakyat, kata Naib Canselor University College Sabah Foundation (UCSF), Dr. Rafiq Idris. Menurut beliau peruntukan itu dilihat berupaya meminimumkan kesan peningkatan kos sara hidup dan pertumbuhan ekonomi yang agak perlahan. "Pada saya ini adalah usaha yang baik yang cuba menyejahterakan kehidupan rakyat dan memperbaik keadaan logistik dan juga dalam usaha untuk merancakan aktiviti di kawasan sempadan dan juga kawasan-kawasan lain secara umum."Saya percaya RM6.5 biliion dengan perincian-perincian tadi berupaya menimbulkan kesan penggandaan yang besar. Saya percaya KDNK dari segi pertumbuhan ekonomi akan bertambah baik pada 2023," kata Rafiq.Dalam Belanjawan 2023, lebih RM2.5 bilion disediakan bagi pelaksanaan projek-projek melibatkan prasarana awam termasuk jalan raya, lampu jalan serta bekalan air dan elektrik. Kerajaan juga komited untuk meneruskan dan mempercepat pelaksanaan lebuh raya Pan Borneo Sabah dan Sarawak - Sabah Link Road yang dianggar melibatkan kos keseluruhan RM20 bilion rdengan jajaran lebih daripada seribu kilometer.

(Dr. Rafiq dalam temu bual berkata peruntukan besar kepada Sabah minimumkan kesan peningkatan kos sara hidup)


Belanjawan 2023: Projek di Sabah, Sarawak disegerakan

(Datuk Seri Fadillah (tengah) mengadakan sidang media selepas Perdana Menteri, Datuk Seri Anwar Ibrahim membentangkan Belanjawan 2023 Malaysia MADANI)

KUALA LUMPUR, 25 Februari- Projek di Sabah dan Sarawak akan disegerakan dengan peruntukan khas lebih RM20 bilion yang disalurkan dalam Belanjawan 2023.  Timbalan Perdana Menteri, Datuk Seri Fadillah berkata kerjasama antara kerajaan persekutuan dengan kerajaan negeri perlu diperkukuh bagi mempertingkat keupayaan pelaksanaan projek pembangunan di kedua-dua negeri."Kita jalinkan kerjasma yang baik dengan kerjaaan perskeutuan, agensi pelaksana persekutuan dan negeri supaya dapat rangkaian dan cari jalan supaya tingkatan pelaksannaan segala projek ke arah membantu kesejahteraan rkayat dan kemakmuran negara," kata Fadillah selepas menyaksikan pembentangan Belanjawan 2023 oleh Perdana Menteri, Datuk Seri Anwar Ibrahim yang juga Menteri Kewangan di Dewan Rakyat.Datuk Seri Fadillah berkata Perdana Menteri juga mengarahkan beliau supaya menjaga dan memantau segala perancangan pembangunan di kedua-dua negeri berkenaan.

(Datuk Seri Fadillah berkata projek di Sabah dan Sarawak akan disegerakan dengan peruntukan khas lebih RM20 bilion yang disalurkan dalam Belanjawan 2023)


Datuk Hussein Omar Khan dilantik Ketua Polis Selangor

KUALA LUMPUR, 25 Februari- Datuk Hussein Omar Khan dilantik sebagai Ketua Polis Selangor yang baharu berkuat kuasa Jumaat.Ketua Polis Negara, Tan Sri Acryl Sani Abdullah Sani memaklumkan, lantikan itu mengisi kekosongan jawatan disandang Datuk Arjunaidi Mohamed yang bersara wajib berkuat kuasa 2 Januari lalu."Suruhanjaya Pasukan Polis telahpun mengesahkan pelantikan Timbalan Pengarah Jabatan Siasatan Jenayah Risikan Operasi, Datuk Hussin Omar Khan untuk dinaikkan pangkat sebagai pesuruhjaya polis dan ditempatkan sebagai Ketua Polis Selangor yang baharu," kata Acryl Sani.

(Tan Seri Acryl Sani berkata beliau memberikan sepenuh kepercayaan atas kebolehan dan pengalaman dimiliki Hussein dalam mentadbir Kontinjen Selangor)

Majlis serah terima tugas Ketua Polis Selangor disaksikan Ketua Polis Negara di Maktab PDRM Kuala Lumpur.

Datuk Hussein yang sebelum ini memegang jawatan Timbalan Pengarah Risikan dan Operasi, Jabatan Siasatan Jenayah Bukit Aman menggantikan pemangku Ketua Polis Selangor, Datuk S.Sasikala Devi.


Pembesaran LTAPP kurangkan kesesakan lalu lintas, tambah lot kedai

BAYAN LEPAS, 25 Februari- Mengurangkan kesesakan lalu lintas dan membuka lebih banyak peluang perniagaan". Itu antara respons penduduk Pulau Pinang berkenaan pengumuman Perdana Menteri, Datuk Seri Anwar Ibrahim untuk menaik taraf Lapangan Terbang Antarabangsa Pulau Pinang (LTAPP) menerusi pembentangan Belanjawan 2023. Mereka yang ditemui berkata apabila lapangan terbang itu dinaik taraf, jumlah lot kedai di kawasan berkenaan akan bertambah.  Ia secara tidak langsung meningkatkan pembangunan sosioekonomi Pulau Pinang. "Lepas sudah besarkan lapangan terbang tersebut kedai-kedai lot banyak, peniaga boleh meniaga dan pelancong banyak yang akan membeli belah dan banyak benda kita tengok akan tambah baik," menurut penduduk tempatan, Muhammad Khairuddin Muhammad. Bagi kakitangannya pula, mereka berharap masalah kesesakan akan dikurangkan, terutama di kawasan letak kenderaan.  "Saya kerja dekat sini, lapangan terbang ini agak kecil jadi cadangan pembesaran itu dijalankan lagi memudahkan termasuk kakitangan yang kerja di sini. Banyak kemudahanlah antaranya jalan tIdak sesak, pelancong mudah hendak masuk," kata kakitangan LTAPP, Mohd Faizal Mahzir.  "Membanyakkan lagi kawasan letak kenderaan untuk memudahkan pelawat dan pelancong dari luar dan memudahkan mereka untuk datang sini dan lagi satu memperbesar lapangan terbang Pulau Pinang untuk tarik banyak pelancong," kata kakitangan LTAPP, Mohd Saiful Aidil Mohd Farid Majidi.

(Pembesaran LTAPP itu secara tidak langsung meningkatkan pembangunan sosioekonomi Pulau Pinang)

Perdana Menteri, Datuk Seri Anwar yang juga Menteri Kewangan semasa membentangkan Belanjawan 2023, mengumumkan projek pembesaran LTAPP. Ini mendukung dan mengalakkan kemasukkan pelabur, peniaga dan pelancong, katanya."Kerajaan bercadang untuk membesarkan dan meningkatkan keupayaan Lapangan Terbang Antarabangsa Pulau Pinang dan Lapangan Terbang Subang.Cadangan pembesaran yang akan diterajui oleh MAHB itu dijangka memanfaatkan pertumbuhan ekonomi dengan kos yang jauh lebih rendah berbanding cadangan membina lapangan terbang baharu di Kulim yang dianggarkan RM7 bilion," katanya.


Belia mampu jadi kepimpinan masa hadapan jika diberi peluang sebaiknya

(Datuk Seri Dr Shamsul Anuar, melakukan gimik perasmian Majlis Makan Malam Kasih Sayang MAYC Sempena Mesyuarat Agung Tahunan MAYC Kebangsaan kali ke-61/BERNAMA)

PETALING JAYA, 25 Februari- Belia harus bergerak seiring dengan kemajuan negara.Selaras itu, agenda permerkasaan belia harus dijadikan keutamaan dalam memastikan kesinambungan kepimpinan masa hadapan.Timbalan Menteri Dalam Negeri, Datuk Seri Shamsul Anuar Nasarah berkata, gerakan seperti Persatuan Kelab-kelab Belia Malaysia (MAYC) sudah berada di landasan yang betul dalam membina potensi belia.Kerajaan juga telah menyediakan pelbagai peruntukan termasuk RM400 juta yang diumumkan oleh Perdana Menteri, Datuk Sri Anwar Ibrahim yang juga Menteri Kewangan dalam Belanjawan 2023."Ini bagi memastikan pertumbuhan belia dan menggilap potensi belia pada masa hadapan."Belia hari ini juga mampu menjadi kepimpinan pada masa hadapan sekiranya diberi peluang sebaiknya," kata Shamsul ketika berucap merasmikan majlis makan malam MYC di ibu negara malam tadi.Turut hadir, Timbalan Menteri Belia dan Sukan, Adam Adli serta Presiden Majlis Belia Malaysia, Mohd Al Hafizi Abu Bakar.

(Datuk Seri Shamsul Anuar berkata belia mampu jadi kepimpinan masa hadapan jika diberi peluang sebaiknya)


Rumah Belia Madani, 1,048 unit bakal dibina di ibu negara

PUTRAJAYA, 24 Februari- 1,048 unit Rumah Belia Madani (RBM) akan dibina dalam tempoh lima tahun akan datang.Insiatif dilaksana menerusi pemeteraian perjanjian Kementerian Pembangunan Kerajaan Tempatan (KPKT) dan syarikat pemaju perumahan, BMG Global Sdn Bhd.Menurut Timbalan Menteri Pembangunan Kerajaan Tempatan, Akmal Nasrullah Mohd Nasir, RBM ditawarkan secara transit (sewaan) untuk sekurang-kurangnya dua tahun dan boleh diperbaharui bergantung kelayakan kepada belia berusia bawah 35 tahun."Projek Rumah Madani ini akan dibangunkan secara konsep subsidi iaitu dua komponen utama. Pertama adalah yang sebut tadi Rumah Belia Madani iaitu kita bangunkan sebanyak 1,048 unit. "Manakala satu lagi komponen yang dibangunkan adalah rumah mampu milik ataupun rumah mampu milik yang sebanyak 1,996 unit. Rumah ini maksudnya syarikat akan jual kepada pembeli tetapi bila sebut rumah mampu milik, harganya RM300,000, manakala Rumah Belia Madani berkonsepkan transit ataupun secara sewa. "Jadi ini, apabila kita tandangani perjanjian ini, bermaksud keuntungan daripada pembangunan ini boleh kita hasilkan Rumah Belia Madani tadi," katanya.

Beliau bercakap kepada media selepas menyaksikan perjanjian ditandatangani antara Ketua Setiausaha KPKT, Datuk M Noor Azman Taib dan Pengarah Eksekutif BMG Global Sdn Bhd (BMG Global), Sakeri Maming, di sini hari ini.Projek ini akan memberikan impak positif kepada kerajaan melalui penyediaan sebanyak 3,044 unit rumah untuk rakyat yang akan dibangunkan di atas tanah kerajaan berkeluasan 12.8 ekar di Kuala Lumpur. Keseluruhan kos pembangunan ditanggung pihak pemaju.